Nadnaslov: Izvješće iz OŠ Vladimir Bosnar Stubičke Toplice

Naslov: Prvi videokonferencijski susret za osmaše

Kad se učenicima osmih razreda OŠ Vladimira Bosnara Stubičke Toplice u studenom putem videokonferencije obratio Nikola Kristić, poznato televizijsko lice, bio je to događaj prepun uzbuđenja. Škola je, naime, ujesen opremljena dodatnom visokom tehnologijom kako bi unaprijedila nastavu na daljinu te učenicima olakšala socijalnu, kulturnu i emocionalnu izoliranost. U duhu toga škola je za osmaše organizirala *online* susret s pravnikom, urednikom, novinarom i topličkim pjesnikom.

Sukladno epidemiološkim mjerama, svaki je razred bio smješten u svojoj učionici, okružen kamerama, upaljenim lampašima i knjigama „Priče iz Vukovara“ Siniše Glavaševića povodom Dana sjećanja na žrtvu Vukovara. Veza s gostom koji se javio iz Općinske knjižnice Stubičke Toplice ostvarena je pomoću Zooma. Prisutne su učenike, ravnateljicu, učiteljice Hrvatskog jezika i školsku stručnu službu glazba, mirisi i svjetlost svijeća mislima poveli Vukovaru. Gost je govorio o mnogim zanimljivim i teškim događajima koji su obilježili njegovo ratno izvješćivanje. Kao kolega i poznanik Siniše Glavaševića, čije su „Priče iz Vukovara“ u planu obveznog čitanja, izražajno je pročitao „Priču o gradu“ i „Priču o neprijateljima“. Učenici su upijali riječi, a pala je i pokoja suza.

Osmaši će pamtiti ovaj susret po proživljenim emocijama i novom tehnološkom iskustvu. U jeku epidemije, školi je uspjelo društveno i emocionalno povezati svoje učenike te u redove unijeti dašak kulture i umjetnosti.

12345video

Prvi videokonferencijski susret za osmaše

Natalija Kucelj

8. a

OŠ Vladimir Bosnar Stubičke Toplice

Blanka Doko